**Κ.Π. ΚΑΒΑΦΗΣ : Απολείπειν ο Θεός Αντώνιον**

 **ΦΥΛΛΟ ΕΡΓΑΣΙΑΣ**

|  |  |
| --- | --- |
| **Απολείπειν ο Θεός Αντώνιον**  | ερμηνεύει τους 3 πρώτους στίχους |
|   |   |
| στ.1 | **ακουστική εικόνα ιδιαίτερα παραστατική**. Πλούταρχος / Αντώνιος |
| 2 | **θίασος (σύμβολο δυσοίωνου μηνύματος),** Διόνυσος.  |
| 3 | **Αλεξάνδρεια:** ιδανική πόλη πολιτισμού, συνώνυμη της ζωής |
| 4 | **Τύχη, έργα, σχέδια:** αντίληψη Λατίνων για τον ιδανικό άνδρα. |
| 5 | **Αντιμέτωπος με την ήττα.** / Αρνητική προσταγή. |
| 6 | **Πώς ο Καβάφης «δικαιούται» να προστάζει;**  |
| 7 | **Τομή,** σε αντίθεση με την πιθανή θρηνητική στάση του 6ου στ.  |
| 8 | **Προσταγή** / Η Αλεξάνδρεια θεοποιείται (φεύγει όπως ο Διόνυσος) |
|   |   |
| 9 | Το **θάρρος** του 7ου και η συγκρατημένη πίκρα του 8ου εξηγούνται  |
| 10 | με τρεις! **αρνητικές προσταγές**. Ποια δεν είναι (και ποια είναι) η |
| 11 | πρέπουσα στάση; («τέτοιες»: υποβιβάζει, μειώνει)  |
| 12 | ***Επανάληψη 7ου στ*.** Ακολουθεί η εξήγησή του / υπόδειξη στάσης. |
| 13 | Τα δύο σύμβολα («σε...πόλι», «τέτοια»). **Αξιοπρέπεια.**  |
| 14 | **Στωική ψυχραιμία**. β΄ ενικό: διδακτικός τόνος  |
| 15 | (**αυτοδιδακτικός:** εκφράζει μια συνειδητά βιωμένη ζωή) ενός κώδικα |
| 16 | τιμής και συμπεριφοράς, συναίσθησης χρέους και ορθής |
| 17 | αντίληψης, για τον εξαιρετικό άνθρωπο που ηττήθηκε. |
| 18 | Κατατάσσεται στα **φιλοσοφικά / διδακτικά** (Γ.Π. Σαββίδης) |
| 19 | *Επανάληψη 8ου στ.* **όμως:** «που χάνεις» / η πραγματικότητα |

**Α. ΚΕΙΜΕΝΟ**

 1 Σαν έξαφνα, ώρα μεσάνυχτ' ακουσθεί

 αόρατος θίασος να περνά

 με μουσικές εξαίσιες, με φωνές -

 την τύχη σου που ενδίδει πια, τα έργα σου

5 που απέτυχαν, τα σχέδια της ζωής σου

 που βγήκαν όλα πλάνες, μη ανοφέλετα θρηνήσεις.

 Σαν έτοιμος από καιρό, σα θαρραλέος,

 αποχαιρέτα την, την Αλεξάνδρεια που φεύγει.

 Προ πάντων να μη γελασθείς, μην πείς πως ήταν

10 ένα όνειρο, πως απατήθηκεν η ακοή σου`

 μάταιες ελπίδες τέτοιες μην καταδεχθείς.

 Σαν έτοιμος από καιρό, σα θαρραλέος,

 σαν που ταιριάζει σε που αξιώθηκες μια τέτοια πόλι,

 πλησίασε σταθερά προς το παράθυρο,

15 κι άκουσε με συγκίνησιν, αλλ' όχι

 με των δειλών τα παρακάλια και παράπονα,

 ως τελευταία απόλαυσι τους ήχους,

 τα εξαίσια όργανα του μυστικού θιάσου,

 κι αποχαιρέτα την, την Αλεξάνδρεια που χάνεις.

**Β. ΘΕΜΑΤΑ**

1. Τι συμβολίζει (σύμφωνα με τη μυθολογία) ο θίασος; Ποιο μήνυμα μεταφέρει στον Αντώνιο;

2. Τι συμβολίζει ο Αντώνιος και τι η Αλεξάνδρεια;

3. Να σχολιάσετε τους στίχους 12-19 (Με ιδιαίτερη αναφορά στις φράσεις: "σε που αξιώθηκες μια τέτοια πόλη", "πλησίασε σταθερά", "αλλ' όχι.....παράπονα", "ως τελευταία απόλαυση")

4. Να εντοπίσετε τις θεματικές αντιστοιχίες ανάμεσα στο ποίημα που ακολουθεί *«Τελειωμένα»* και στο «Απολείπειν ο θεός Αντώνιον»

***Κ. Π. ΚΑΒΑΦΗΣ: ΤΕΛΕΙΩΜΕΝΑ***

Μέσα στο φόβο και στες υποψίες,

με ταραγμένο νου και τρομαγμένα μάτια,

λυώνουμε και σχεδιάζουμε το πώς να κάνουμε

για ν' αποφύγουμε τον βέβαιο

τον κίνδυνο που έτσι φρικτά μας απειλεί.

Κι όμως λανθάνουμε, δεν είναι αυτός στον δρόμο﮲

ψεύτικα ήσαν τα μηνύματα

(ή δεν τ' ακούσαμε, ή δεν τα νιώσαμε καλά).

Άλλη καταστροφή, που δεν την φανταζόμεθαν,

εξαφνική, ραγδαία πέφτει επάνω μας,

κι ανέτοιμους - πού πια καιρός - μας συνεπαίρνει.

